b'\n_START_ARTICLE_\nMon\xc5\xa1tranca\n_START_PARAGRAPH_\nMon\xc5\xa1tr\xc3\xa1nca (lat. monstrare = prikazati) je priprava, ki jo uporabljajo v Rimskokatoli\xc5\xa1ki cerkvi za prikaz posve\xc4\x8dene hostije, ki predstavlja navzo\xc4\x8dnost Jezusovega telesa. Mon\xc5\xa1tranco se uporablja zlasti pri obredu, ki se imenuje \xc4\x8da\xc5\xa1\xc4\x8denje Najsvetej\xc5\xa1ega._NEWLINE_Po katoli\xc5\xa1kem verovanju se pri posvetitvi evharistije kruh (hostija) in vino spremenita (v duhovnem smislu) v Jezusovo telo in kri. Posve\xc4\x8dena hostija torej predstavlja Jezusovo resni\xc4\x8dno prisotnost in zato posve\xc4\x8dena hostija katolikom pomeni Najsvetej\xc5\xa1e. Med \xc4\x8da\xc5\xa1\xc4\x8denjem Najsvetej\xc5\xa1ega duhovnik mon\xc5\xa1tranco s hostijo postavi na oltar in skupaj z verniki moli litanije. Obstaja tudi blagoslov z Najsvetej\xc5\xa1im - pri tem duhovnik vernike blagoslovi s hostijo v mon\xc5\xa1tranci._NEWLINE_Mon\xc5\xa1trance so umetni\xc5\xa1ko izdelane, po navadi iz zlata ali pozla\xc4\x8dene, in imajo pogosto obliko sonca z \xc5\xbearki.'